Document ID: 32013D0673

VYKONÁVACIE ROZHODNUTIE KOMISIE
zo 14. októbra 2013
o finančnom príspevku Únie Chorvátsku na kontrolný program rybárstva na rok 2013
[oznámené pod číslom C(2013) 6606]
(Iba chorvátske znenie je autentické)
(2013/673/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 21,
keďže:
(1)
Dňa 1. júla 2013 sa Chorvátsko stalo členom Európskej únie.
(2)
Chorvátsko predložilo Komisii v súlade s článkom 20 nariadenia (ES) č. 861/2006 kontrolný program rybárstva na rok 2013 spoločne so žiadosťou o finančný príspevok Únie na výdavky, ktoré vzniknú pri realizácii projektov v rámci tohto programu.
(3)
Žiadosti týkajúce sa činností uvedených v článku 8 písm. a) nariadenia (ES) č. 861/2006 môžu spĺňať podmienky na poskytnutie finančných prostriedkov Únie.
(4)
Je vhodné stanoviť maximálnu výšku a sadzbu finančného príspevku Únie v rámci obmedzení stanovených v článku 15 nariadenia (ES) č. 861/2006 a podmienky, za ktorých sa tento príspevok môže poskytnúť.
(5)
V súlade s článkom 21 ods. 2 nariadenia (ES) č. 861/2006 bolo Chorvátsko vyzvané predložiť program poskytovania finančných prostriedkov v prioritných oblastiach vymedzených Komisiou v liste z 25. januára 2013, t. j. na projekty zamerané na vykonávanie nariadenia Rady (ES) č. 1224/2009 (2) a týkajúce sa kontroly, merania výkonu motora a vysledovateľnosti produktov rybolovu. V liste Komisie zo 14. mája 2012 sa stanovujú podmienky, ktoré majú splniť hospodárske subjekty a/alebo členské štáty investujúce do projektov.
(6)
Na základe uvedených skutočností a vzhľadom na rozpočtové obmedzenia boli zamietnuté žiadosti v programoch o finančné prostriedky Únie súvisiace s činnosťami, ktoré nepatria medzi prioritné, napr. inštalácia automatických identifikačných systémov (AIS) na palubách rybárskych plavidiel, a s projektmi v oblasti odbornej prípravy nesúvisiacimi so zlepšeniami kontrolných systémov členských štátov, keďže sa tieto žiadosti nezameriavali na prioritné oblasti vymedzené v predchádzajúcom texte.
(7)
Pokiaľ ide o projekty zamerané na vysledovateľnosť, je dôležité zabezpečiť, aby sa vytvárali na základe medzinárodne uznaných noriem, ako sa to vyžaduje v článku 67 ods. 8 vykonávacieho nariadenia Komisie (EÚ) č. 404/2011 (3).
(8)
Chorvátska žiadosť o finančný príspevok Únie bola posúdená so zreteľom na jej súlad s pravidlami uvedenými v nariadení Komisie (ES) č. 391/2007 z 11. apríla 2007, ktorým sa ustanovujú podrobné pravidlá vykonávania nariadenia Rady (ES) č. 861/2006, pokiaľ ide o výdavky, ktoré vznikli členským štátom pri implementácii monitorovacích a kontrolných systémov, použiteľných pre spoločnú politiku rybného hospodárstva (4).
(9)
S cieľom podporovať investície do prioritných činností vymedzených Komisiou a s ohľadom na negatívny vplyv finančnej krízy na rozpočty členských štátov by sa výdavkom súvisiacim s uvedenými prioritnými oblasťami a ponechaným v rámci tohto rozhodnutia o financovaní mala udeliť vysoká miera spolufinancovania v rámci obmedzení stanovených v článku 15 nariadenia (ES) č. 861/2006.
(10)
Na splnenie podmienok na poskytnutie príspevku by automatické lokalizačné zariadenia mali spĺňať požiadavky stanovené vo vykonávacom nariadení (EÚ) č. 404/2011.
(11)
Na splnenie podmienok na poskytnutie príspevku by zariadenia elektronického zaznamenávania a podávania správ na palube rybárskych plavidiel mali spĺňať požiadavky stanovené vo vykonávacom nariadení (EÚ) č. 404/2011.
(12)
Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
Predmet úpravy
Týmto rozhodnutím sa stanovuje finančný príspevok Únie na rok 2013 na výdavky, ktoré vznikli Chorvátsku pri zavádzaní monitorovacích a kontrolných systémov uplatniteľných v rámci spoločnej rybárskej politiky (SRP), ako sa uvádza v článku 8 ods. 1 písm. a) nariadenia (ES) č. 861/2006.
Článok 2
Vyrovnanie nesplatených záväzkov
Všetky platby, za ktoré sa požaduje náhrada, vykoná Chorvátsko do 30. júna 2017. Platby realizované po tomto dátume nie sú oprávnené na náhradu. Viazanosť rozpočtových prostriedkov, ktoré sa týkajú tohto rozhodnutia, sa zruší najneskôr do 31. decembra 2018.
Článok 3
Nové technológie a siete IT
1. Výdavky, ktoré vznikli v súvislosti s projektmi uvedenými v prílohe I pri zavádzaní nových technológií a sietí IT s cieľom umožniť účinný a bezpečný zber a účinné a bezpečné spravovanie údajov pri monitorovaní a kontrole rybolovných činností a pri dohľade nad nimi, ako aj pri overovaní výkonu motora spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení stanovených v uvedenej prílohe.
2. Projekt HR/13/05 uvedený v prílohe I, ktorý sa týka rozmerov a stupnice, spĺňa podmienky na poskytnutie finančného príspevku vo výške 50 % oprávnených výdavkov v rámci obmedzení stanovených v uvedenej prílohe.
Článok 4
Automatické lokalizačné zariadenia
1. Výdavky, ktoré vznikli v súvislosti s projektmi uvedenými v prílohe II, na nákup a montáž automatických lokalizačných zariadení na palubách rybárskych plavidiel, ktoré umožňujú monitorovanie plavidiel na diaľku strediskom monitorovania rybolovu prostredníctvom systému monitorovania plavidiel (VMS), spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení stanovených v uvedenej prílohe.
2. Finančný príspevok uvedený v odseku 1 sa vypočíta na základe ceny, ktorej výška je obmedzená na 2 500 EUR na plavidlo.
3. Na splnenie podmienok na poskytnutie finančného príspevku uvedeného v odseku 1 musia automatické lokalizačné zariadenia spĺňať požiadavky ustanovené v nariadení Komisie (ES) č. 2244/2003 (5).
Článok 5
Systémy elektronického zaznamenávania a podávania správ
Výdavky, ktoré vznikli v súvislosti s projektmi uvedenými v prílohe III, na vývoj, nákup a inštaláciu komponentov systémov elektronického zaznamenávania a podávania správ (ERS), ako aj výdavky na technickú pomoc súvisiacu s uvedenými systémami určenými na účinnú a bezpečnú výmenu údajov v súvislosti s monitorovaním a kontrolou rybolovných činností, ako aj dohľadom nad nimi, spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení stanovených v uvedenej prílohe.
Článok 6
Zariadenia elektronického zaznamenávania a podávania správ
1. Výdavky, ktoré vznikli v súvislosti s projektmi uvedenými v prílohe IV, na nákup a montáž zariadení ERS na paluby rybárskych plavidiel, ktoré umožňujú plavidlám elektronicky zaznamenávať údaje o rybolovných činnostiach a podávať o nich správy centru na monitorovanie rybolovu, spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení ustanovených v uvedenej prílohe.
2. Finančný príspevok uvedený v odseku 1 sa vypočíta na základe ceny, ktorej výška je obmedzená na 3 000 EUR na plavidlo.
3. Na účely splnenia podmienok na poskytnutie finančného príspevku, musia zariadenia ERS spĺňať požiadavky stanovené vo vykonávacom nariadení (EÚ) č. 404/2011.
Článok 7
Celkový maximálny príspevok Únie pre Chorvátsko
Plánované výdavky, ich oprávnený podiel a maximálny príspevok Únie pre Chorvátsko je takýto:
(v EUR)
Členský štát
Výdavky plánované v rámci vnútroštátneho kontrolného programu rybárstva
Výdavky na projekty vybrané podľa tohto rozhodnutia
Maximálny príspevok Únie
Chorvátsko
817 000
618 000
522 600
Spolu
817 000
618 000
522 600
Článok 8
Adresát
Toto rozhodnutie je určené Chorvátskej republike.
V Bruseli 14. októbra 2013

Labels: 2
7
6
12
18
15